সান হর্স, মুন হর্স

সান হর্স, মুন হর্স হলো রোজমেরি সাটক্লিফের লেখা একটি ঐতিহাসিক শিশুতোষ উপন্যাস, যা ১৯৭৭ সালে প্রকাশিত হয়। উপন্যাসটি লেখা হয়েছে লৌহ যুগের ব্রিটেনের সময়ে আইসেনি উপজাতির এক দলপতির ছেলেকে নিয়ে, যে প্রতিবেশী অ্যাট্রিবেটস উপজাতির সাথে সংঘাতে জড়িয়ে পড়ে। নিজের উপজাতিকে বাঁচানোর চেষ্টা করতে গিয়ে সে একটি বিশাল আকারের পাহাড়-আকৃতির স্থাপনা তৈরি করার ক্ষেত্রে গুরুত্বপূর্ণ ভূমিকা পালন করে।

সারসংক্ষেপ
গল্পের মূল চরিত্র হলো লুভ্রিন ধু। সে আইসেনি উপজাতির দলপতির ছোট ছেলে। তার চেহারা আইসেনি উপজাতির কেল্টিক বসতি স্থাপনকারীদের অগ্রজ ক্ষুদ্র কালো মানুষদের মতো। তার নামের "ধু"  শব্দটি গ্যালিক শব্দ "ডুভ"-এর সঙ্গে সম্পর্কিত, যা তার গায়ের কালো রং বা গাঢ় বর্ণের পরিচয় বহন করে।

উপন্যাসে বিরাজমান কেল্টিকদের (যাদের সোনালী চুল ও ফর্সা ত্বকের মাধ্যমে চেনা যায়) এবং আদি ভূগর্ভে বসবাসকারী ক্ষুদ্র কালো নৃগোষ্ঠীদের (যাদের গায়ের গাঢ় বর্ণ ও মাটির সঙ্গে ঘনিষ্ঠতা ছিল) মধ্যকার সাংস্কৃতিক ব্যবধান বিশেষভাবে তুলে ধরা হয়েছে। এই সাংস্কৃতিক বৈপরীত্য আরও প্রকট হয় যখন চাঁদের সঙ্গে সম্পর্কিত আইসেনি জাতিসত্ত্বাকে সূর্যের সঙ্গে সম্পর্কিত অ্যাট্রিবেটস গোষ্ঠীর কাছে পরাজিত হতে হয়।

লুভ্রিন ধু-এর শৈশবের লালন-পালন এমনভাবে দেখানো হয়েছে যে পাঠক তার জাতিসত্ত্বার সংস্কৃতিকে কিছুটা নিরপেক্ষ দৃষ্টিকোণ থেকে দেখতে পায়। কারণ, তার গাঢ় রং, চাপা স্বভাব এবং শিল্প-সংস্কৃতির প্রতি ঝোঁকের কারণে সে তার গোষ্ঠীর বাকিদের থেকে কিছুটা ভিন্ন হিসেবে বিবেচিত হতো। তার গোষ্ঠী মাতৃতান্ত্রিক ছিল, এবং নেতৃত্ব যেত লুভ্রিনের বোনের স্বামীর কাছে। তার বাবার দলপতি হওয়ার মর্যাদাটি এসেছিল 'আইসেনি জাতিসত্ত্বার নারী'কে বিয়ে করার মাধ্যমে, এবং প্রয়োজন হলে জাতিসত্ত্বার জন্য জীবন উৎসর্গ করার জন্য সে বাধিত ছিল। পরে এই কর্তব্য লুভ্রিন ধু-এর ওপর বর্তায়।

অ্যাট্রিবেটসদের হাতে তাদের জাতিসত্ত্বা পরাজিত হওয়ার এবং তাদের শক্তিশালী স্থান দখল হয়ে যাওয়ার পর, লুভ্রিন ধু নিজেকে বাকি বেঁচে থাকা মানুষজনের নামমাত্র নেতা হিসেবে আবির্ভূত হয়। কারণ তার বাবা এবং বড় ভাইরা সেই যুদ্ধে নিহত হয়েছিলেন। সে বিজয়ী দলপতির সাথে একটি চুক্তি করে: পাহাড়ের ঢালে বিশাল আকারের একটি ঘোড়ার মূর্তি খোদাইয়ের কাজ শেষ হলে তার জাতিসত্ত্বার বন্দী লোকদের মুক্তি দেওয়া হবে। এই মূর্তিটিই পরে আফিংটন হোয়াইট হর্স নামে পরিচিত হয়।

উপন্যাসটির শিরোনামে ফুটে উঠে যে কীভাবে এই ঘোড়াটি অ্যাট্রিবেটসদের সূর্যের সাথে সংশ্লিষ্ট বৈশিষ্ট্য এবং আইসেনি গোষ্ঠীর চাঁদের সাথে সংশ্লিষ্ট বৈশিষ্ট্য—উভয়কেই যুক্ত করে এবং এটি উর্বরতার দেবী এপোনাকে আহ্বান করার প্রতীক হিসেবে বিবেচিত হয়। লুভ্রিন ধু শেষ পর্যন্ত স্বেচ্ছায় ঘোড়াটির পবিত্রতা রক্ষার জন্য নিজেকে উৎসর্গ করে, যা দলপতির পুত্র হিসেবে তার উপর অর্পিত কর্তব্য পালন এবং কেল্টিকদের সম্ভাব্য রক্ত ​​বলিদানের একটি চিত্র তুলে ধরে।

মূল বিষয়বস্তু
উপন্যাসটির মূল থিম বা বিষয়বস্তু হলো সংঘাতপূর্ণ বিভিন্ন সংস্কৃতি এবং সেই সংশ্লিষ্ট ব্যক্তিদের দ্বারা পালিত ও অর্পিত কর্তব্য। রোজমেরি সাটক্লিফের অনেক উপন্যাসেই, যেমন সোর্ড অ্যাট সানসেট এবং দ্য মার্ক অফ দ্য হর্স লর্ডে এমনই একজন রাজার কর্তব্য তুলে ধরা হয়েছে। সমালোচকদের মতে, এই ধারণা জেমস ফ্রেজারের দ্য গোল্ডেন বাউ বই থেকে প্রভাবিত।

অভ্যর্থনা
কার্কাস রিভিউজ এই উপন্যাসটি সম্পর্কে ভালো পর্যালোচনা প্রকাশ করে লিখেছিল: "যদিও সাটক্লিফ অতীতে আমাদের আরও সুসংহত গল্প উপহার দিয়েছেন, এবং এখানেও অন্যান্য ক্ষেত্রে তার প্লট বা আখ্যান কখনও কখনও খুব বেশি সাজানো মনে হতে পারে, তবুও একজন শিল্পীর তার শিল্প ও তার জনগণের প্রতি একইসঙ্গে বস্তুত, অবিচ্ছেদ্যভাবে সত্য থাকার যে দৃষ্টিভঙ্গি তিনি তুলে ধরেছেন, তা অত্যন্ত গভীরভাবে প্রকাশিত হয়েছে।"

 তথ্যসূত্র 

 বহিঃসংযোগ 

 রোজমেরি সাটক্লিফের আনুষ্ঠানিক ওয়েবসাইট, যেখানে তার বই, জীবন এবং সাহিত্যকর্মের উপর নির্মিত চলচ্চিত্র সম্পর্কে তথ্য দেওয়া আছে। তার ধর্মসন্তান ও সাহিত্য নির্বাহক অ্যান্থনি লটন দ্বারা পরিচালিত

Category:শিশুতোষ ঐতিহাসিক উপন্যাস
Category:ব্রিটিশ শিশুতোষ উপন্যাস